﻿၂ ယိၤဟၣ်သိၣ်တၢ် 2 John 1

1 ယၤပှၤသးပှၢ်အံၤ, ယစံးဘၣ် နီၢ်ကူၤရံ လၢတၢ်ဃုထၢ အီၤ, ဒီးအဖိတဖၣ် လၢယအဲၣ်အီၤ လၢတၢ်မ့ၢ်တၢ်တီအပူၤ, ဒီးတမ့ၢ်ဘၣ် ထဲယၤဘၣ်, မ့ၢ်စ့ၢ်ကီး ကယဲၢ် ပှၤလၢအသ့ၣ်ညါ တၢ်မ့ၢ်တၢ်တီ, 2 လၢတၢ်မ့ၢ်တၢ်တီ လၢအအိၣ် လၢပပူၤ, ဒီးလၢအကအိၣ်ဒီး ပှၤလီၤထူလီၤယိာ် အဃိ, 3 တၢ်ဘျုးတၢ်ဖှိၣ်, တၢ်သူၣ်ကညီၤ တၢ်သးကညီၤ, တၢ်ဃူတၢ်ဖိး လၢပၢ်ယွၤ, ဒီးပၢ်အဖိခွါ ယ့ၣ်ၡူးခရံာ် လၢတၢ်မ့ၢ်တၢ်တီ ဒီးတၢ်အဲၣ်တၢ်ကွံအပူၤန့ၣ် ကအိၣ်ဒီးပှၤလီၤ. 4 ယထံၣ်န့ၢ်လံ နဖိတနီၤ လဲၤတၢ် လၢတၢ်မ့ၢ်တၢ်တီ အပူၤ, ဒ်ပဒိးန့ၢ် တၢ်မၤလိာ် လၢပၢ်အသိးန့ၣ် ဒီး, ယသးခုဒိၣ်မးလီၤ. 5 ဒီးခဲကနံၣ်အံၤ, နီၢ်ကူၤရံဧၢ, ယဃ့ကညးနၤ, တမ့ၢ်ဘၣ် ဒ်ယကွဲး တၢ်မၤလိာ်အသီ အသိးဘၣ်, မ့ၢ်တၢ်လၢပန့ၢ်ဘၣ် လၢအခီၣ်ထံးန့ၣ်, လၢပကအဲၣ်လိာ်ကွံလိာ်ပသးလီၤ. 6 ဒီးတၢ်အံၤမ့ၢ် တၢ်အဲၣ်တၢ်ကွံ လၢပကလဲၤတၢ် ဒ်အတၢ်မၤလိာ်တဖၣ် အသိးန့ၣ်လီၤ. တၢ်မၤလိာ်န့ၣ် မ့ၢ် တၢ်အံၤ, လၢပကလဲၤ လၢအပူၤ, ဒ်ပနၢ်ဟူ လၢအခီၣ်ထံး အသိးန့ၣ်လီၤ. 7 အဂ့ၢ်ဒ်အံၤ, ပှၤလီတၢ်အါဂၤ လဲၤထီၣ်ဆူ ဟီၣ်ခိၣ်ချၢ, လၢအတအၢၣ်လီၤအီလီၤဘၣ် လၢယ့ၣ်ၡူးခရံာ်ဟဲ လၢပဖံးပညၣ် အပူၤဘၣ်. အဝဲန့ၣ် မ့ၢ် ပှၤလီတၢ်တဂၤန့ၣ် ဒီးပှၤဂ့ၢ်လိာ်ဘှီလိာ်ခရံာ်န့ၣ်လီၤ. 8 ဒ်သိး သုသု တဒုးဟါမၢ် သုတၢ်မၤတဖၣ် တဂ့ၤ, ဒီးဒ်သိး သုကန့ၢ်ဘၣ် တၢ်ဘျုးတၢ်ဖှိၣ် အလၢအပှဲၤဒီး, ပလီၢ် သုသး တက့ၢ်. 9 ကယဲၢ် ပှၤလၢအမၤကမၣ်တၢ်, ဒီးတအိၣ်တဆိးဘၣ် လၢခရံာ် အတၢ်သိၣ်တၢ်သီ အပူၤဘၣ်န့ၣ်, တအိၣ်ဘၣ်ဒီးယွၤဘၣ်. ပှၤလၢအအိၣ်ဝဲဆိးဝဲ လၢခရံာ် အတၢ်သိၣ်တၢ်သီ အပူၤန့ၣ်, မ့ၢ်အအိၣ်ဒီး ပၢ် ဒီးဖိခွါန့ၣ်လီၤ. 10 ပှၤတဂၤဂၤ မ့ၢ်ဟဲဆူသုအိၣ်, ဒီးတဟဲစိာ်ဘၣ် တၢ်သိၣ်တၢ်သီအံၤဘၣ်ဒီး, တူၢ်လိာ်အီၤလၢသုဟံၣ်ပူၤတဂ့ၤ. ဒီးစံးတၢ်အမုာ် မ်အအိၣ်ဒီးနၤ တက့ၢ်န့ၣ်, တဂ့ၤ. 11 အဂ့ၢ်ဒ်အံၤ, ပှၤလၢအစံး, တၢ်အမုာ် မ်အအိၣ်ဒီးအီၤ တက့ၢ်န့ၣ်, မ့ၢ်အဘၣ်ဃးဒီး အဝဲဒၣ် အမၤတၢ် လၢအအၢန့ၣ်လီၤ. 12 မ့ၢ်တၢ်ကွဲးန့ၢ်သု အဂ့ၢ်အကျိၤ အိၣ်အါမံၤဒီး, တၢ်တမိၣ်ကွဲးဘၣ်ယသး လၢစးခိ ဒီးကသံၣ်ထံဘၣ်. မ့မ့ၢ်ယမုၢ်လၢ် လၢယကဟဲဆူသုအိၣ်, ဒီးကတိၤလိာ်ပသး လၢထးခိၣ်သကိးထးခိၣ်, ဒ်သိးပတၢ်သူၣ်ခုသးခု ကလၢထီၣ်ပှဲၤထီၣ်လီၤ. 13 နဒီပုၢ်ဝဲၢ်မုၣ် လၢတၢ်ဃုထၢ အီၤအဖိတဖၣ်န့ၣ် ကတိၤဒိၣ်နၤလီၤ.